BOL กลัวสงครามวันเดียว?
เป็นอีกครั้ง ที่นักลงทุนได้เห็น ราคาหุ้น BOL ปรับตัวขึ้นอย่างร้อนแรง “ผิดหูผิดตา” เหมือนสไตล์เดิมๆ ที่เคยปรากฏให้เห็นอยู่เป็นประจำของช่วงที่ผ่านมา หากใครได้ติดตามความเคลื่อนไหวของราคาหุ้นตัวนี้ก็จะรู้ดี
13 ธ.ค. 2558

–คุณค่าบริษัท–
 
เป็นอีกครั้ง ที่นักลงทุนได้เห็น ราคาหุ้นของ บริษัท บิซิเนส ออนไลน์ จำกัด (มหาชน) หรือ BOL ปรับตัวขึ้นอย่างร้อนแรง “ผิดหูผิดตา” เหมือนสไตล์เดิมๆ ที่เคยปรากฏให้เห็นอยู่เป็นประจำของช่วงที่ผ่านมา หากใครได้ติดตามความเคลื่อนไหวของราคาหุ้นตัวนี้ก็จะรู้ดี
หรือราคาหุ้นปรับตัวขึ้นร้อนแรงเป็นรอบๆ มาเร็วไปเร็ว อาจเป็นการเข้าซื้อหุ้นเฉพาะตัวบุคคลเท่านั้น… ซึ่งอาจไม่มีอะไรในกอไผ่ ที่นักลงทุนจะต้องตาม แต่หากใครที่ชอบความเสี่ยง ความตื่นเต้น ก็พิจารณากันเอาเอง เพราะมีเรื่องที่ขบคิดเมื่อไปดูวอลุ่มการซื้อขายในอดีตถึงปัจจุบันถือว่าน้อยมาก ซึ่งไม่เกินล้านบาท แล้วงานนี้จะเอาอะไรมาช่วยให้ราคาหุ้นวิ่งได้อย่างไร
แบบนี้ กลัวว่าเป็นสงครามวันเดียว แล้วก็หายไปดื้อๆ อีก….
สิ่งสำคัญผลการดำเนินงานไตรมาส 3 สิ้นสุดวันที่ 30 กันยายน 2558 ก็ออกมาถดถอยลงไป โดยบริษัทมีรายได้รวมลดลงเหลือ 80.25 ล้านบาท จากงวดเดียวกันของปีก่อน 123.53 ล้านบาท สาเหตุหลักที่ทำให้รายได้รวมลดลงอย่างมากเกิดจากการประมาณการเปอร์เซ็นต์ความสำเร็จของงานสำหรับโครงการพิเศษขนาดใหญ่ลดลง และรายได้เงินปันผลและเป็นรายได้อื่นๆ ลดลง ส่งผลให้บริษัทมีกำไรลดลงเหลือ 12.57 ล้านบาท หรือ 0.02 บาทต่อหุ้น จากงวดเดียวกันของปีก่อน 21.42 ล้านบาท หรือ 0.03 บาทต่อหุ้น
ขณะที่ผลการดำเนินงานงวดเก้าเดือน สิ้นสุดวันที่ 30 กันยายน 2558 บริษัทมีรายได้รวมลดลงเหลือ 256.26 ล้านบาท จากงวดเดียวกันของปีก่อน 327.06 ล้านบาท ส่งผลให้บริษัทมีกำไรลดลงเหลือ 49.52 ล้านบาท หรือ 0.06 บาทต่อหุ้น จากงวดเดียวกันของปีก่อน 59.43 ล้านบาท หรือ 0.08 บาทต่อหุ้น หากเป็นแบบนี้ ยิ่งทำให้ราคาหุ้นบนกระดานอาจไม่ขยับต่อเนื่องได้
ทั้งที่หุ้นตัวนี้ ยังมีเรื่องที่น่าจนใจ คือเมื่อวิเคราะห์ฐานะทางการเงินของ BOL ถือว่าฐานะทางการเงินยังคงดูดีเลยที่เดียว โดยบริษัทมีสินทรัพย์หมุนเวียนมากถึง 282.15 ล้านบาท เมื่อนำมาเทียบกับหนี้สินหมุนเวียนเพียง 118.27 ล้านบาท ได้ค่า CURRENT RATIO อยู่ที่ระดับ 2.39 เท่า แสดงว่า สภาพคล่องทางการเงินของบริษัทมากเกินความจำเป็น เสียด้วยซ้ำ
ส่วนปัญหาหนี้สินของบริษัทยังไม่มีอะไรน่าเป็นห่วง เพราะบริษัทมีหนี้สินรวมแค่ 126.98 ล้านบาท เมื่อนำมาเทียบกับส่วนของผู้ถือหุ้นมากถึง 359.73 ล้านบาท ได้ค่า D/E อยู่ที่ระดับ 0.36 เท่า แสดงว่า ปัญหาหนี้สินที่มีอยู่ ไม่เป็นอุปสรรคต่อการดำเนินงานบริษัท
งานนี้ ผู้บริหาร BOL ต้องรีบแก้ไขในส่วนของราคาหุ้นอย่างจริงจัง ไม่ใช้ปล่อยให้อยู่แบบนี้ !!
…
 
ผู้ถือหุ้นรายใหญ่
1.บริษัท กลุ่มแอดวานซ์ รีเสิร์ช จำกัด 167,508,000 หุ้น 21.27%
2.KEPPEL COMMUNICATIONS PTE LTD. 164,224,000 หุ้น  20.85%
3.นายวิศณุ สุกุลพิเชฐรัตน์ 90,515,400 หุ้น 11.49%
4.DUN &amp; BRADSTREET INTERNATIONAL, LTD. 71,250,000 หุ้น 9.05%
5.นายมินทร์ อิงค์ธเนศ 54,730,000 หุ้น 6.95%
 
รายชื่อกรรมการ
1.นาย นรวัฒน์ สุวรรณ ประธานกรรมการ
2.นาย มินทร์ อิงค์ธเนศ ประธานกรรมการบริหาร
3.นาย มินทร์ อิงค์ธเนศกรรมการ
4.นาย ประยูร รัตนไชยานนท์ กรรมการ
5.น.ส. ชไมพร อภิกุลวณิช กรรมการ